khistorydata/jeongjo-sjw-relations huggingface dataset:
정조 14년
同副承旨洪秉聖疏曰伏以臣卽一拳踢間孤畸之物也其生其死固不足有無於當世而時人必欲殺之聖主必欲生之僚倒空蕩與物無競而欲殺之怒何多才猷學識百無可取而欲生之恩何深阱獲鋒鏑九死一生胡不自滅又有此遭罹也原疏未見聖批先布驚魂惝怳其測其端感淚縱橫莊誦而已及覩具書則惝怳之驚魂轉而爲駭憤縱橫之感淚添之以逆血痛察曲諒昭釋無餘使臣自明何以加此涓埃之報此世已矣銜結之願只俟他生噫彼言者何怨於臣向二凶而急驅勒歸罔測之科摘一字而自註直擠難赦之獄闔門震懍叫天無路不料千萬夢想之外以臣爲承政完同副承旨繼以天牌儼臨援之湯火庴之袵席不足以喩此幸也朽骨生肉枯荄復春不足以喩此榮也感激恩造固宜竭蹶趨謝之不暇而重津俟勘人鬼未分脩門覲光重非此時之可論而以臣罪名又犯違傲情窮勢蹙無地自容臣非敢以平人辭免援例陳章而竊附獄中上書之義有此疾聲之呼惟聖明哀憐而垂察焉臣向以久謝臺閣之餘猥蒙諫長之除沐浴之淸實爲初當而枚列群凶之情狀恐歸謄啓之支煩故歷論諸賊只擧數字而勘斷至於近年新逆懲討尤急故宇偉驥簡之上則曰窮凶極惡愈出愈甚餘彼遺種無處無之擬帥構疏之下則曰鞫招昭在顧瞻旣著箚奏迭陳誣逼難逃竊自以爲新逆之討倍嚴於向時諸凶而今之爲言者其精神骨子起怒於何處眼目語脈執疑者何端顚倒爲說乃至此極臣固無文而尙未聞古今文義以無是二字爲何字之注解也指劃之事果是何等凶悖之事而鞫招旣出顧瞻之眞贓畢露矣綢膠之說果爲何等奸祕之說而箚奏旣發則誣逼之斷案益彰矣中庸詩序曾發何字公羊一傳全用何字此皆開端接下處引幹字眼今以何事何說明言無是抑何見也同惡自服無招亦招而明稱擬帥之凶則今欲區別者何也大潦連討成案可案而特揭誣逼之罪則今謂勒歸者何也人皆曰進忠而罕聞精白而懷報人皆曰討逆而尙見根窩之自在此臣所謂忠逆之莫分而彼則曰義理之不明者不害爲善釋臣疏也臣以不疎杯酌之故深知麴糵之害悶其浪糜願祛泰甚而已苟至嚴防則臣先狼狽然乃以崇飮而請禁豈非識弊之公言乎若夫法樽含恩下殿扶醉墨客暢懷令節盡觀實是太平美事孰不艶喜但今憑醺而罵長倚酗而侵貴奸訟殺獄酒居十九臣所謂擧國若狂實道此等處光景而不料摘抉之言又付於討逆之長也昔者子貢觀蜡曰一國之人皆若狂此亦爲厚誣一世而子貢之時亦懲討而然耶尤可見驅勤之極無所不知也臣之山麓弊廬實與逆簡之居洞名旣同爲之同閈則可也曰友云爾豈不驚心顔面相熟故謂之友耶年紀相方故謂之友耶氣昧旣別情地不奚末乃侮嫉轉甚幾不相容若是者尙可以爲友乎又況逆偉不過稠座中識面班行上逢着而已天下寧有不知其門之客乎客乎云爾已屬烏有輸心二字尤不足辨兩賊之家屬尙存一世之公論自在孰可誣也焉敢罔也噫偶居一巷而謂之同閈之友則識其家而謂之輸心之客有滿城莫非友客立朝殆無完人臣身固不足恤世道寧不心寒藉令眞有偉簡之友客逆節旣彰則皆當斷臂而却走矧以素非友本非客者懷何德而右袒顧何戀而立幟耶臣雖迷暗尙不病風此何人哉此言奚到蓋臣固滯之性愚不知變權要之地避之知畏閱歷幾番勢貴祗知一味斂縮故趨時者哂其過拙當路者疑其太僻屢經磨折瀕死不悔請罷請刋受而無怨至於今日之罪名決非暫時之堪過哀此縷命隔死如紙造化之仁必憫臣枉伏乞亟付日敗以快言者之心仍得鳴辨死爲潔白之鬼不勝大願答曰省疏具悉爾其勿辭察職
정조 14년
庚戌五月二十八日卯時上御春塘臺北道親騎衛試射入侍時左副承旨李益運假注書李海隣記注官白慶楷金鳳顯以次侍立訖益運曰自兵曹謂有宣傳官射講之命來呈草記而政院初無承下敎者故俄已退却矣上曰宣傳官射講初無出令則兵曹之來呈草記果何委折此必承傳宣傳官之誤爲分付事甚駭然自政院合有請罪之擧矣益運曰今日親騎衛射講以宣傳官射講誤爲分付至有該曹把守單子來呈之境事之駭然莫此爲甚當該宣傳官所當重勘而本院請推之外無他可施之罰何以爲之乎上曰汰去可也出擧條射講畢後命承史先退諸臣以次退出
정조 14년
庚戌五月二十八日午時上御重熙堂軍士房承旨與下直守令入侍時右副承旨李益運假注書李海隣記注官白慶楷金鳳顯三和府使閔光升以次進伏訖上曰守令進前可也光升進前奏職姓名訖上曰須思善治之道毋負差送之意命退光升退出命書傳敎曰政官牌招開政又命書傳敎曰承旨房仍右副爲禮房仍命退承史以次退出
정조 14년
行都承旨趙宗鉉病左承旨趙衍德坐直右承旨洪文泳坐左副承旨李益運坐右副承旨徐瀅修坐同副承旨洪聖淵坐直注書徐有聞仕直一員未差假注書李海隣仕事變假注書李垿仕
정조 14년
洪聖淵啓曰合辭方張之時兩司無詣臺之員掌令朴聖集正言南涑引避退待已至多日尙未處置事甚未安除在外疏批未下外未肅拜呈告人員竝卽牌招何如傳曰允
정조 14년
洪聖淵啓曰大司憲李致中執義宋銓持平李基恒牌不進掌令閔彝顯持平李日運在外掌令朴聖集引避退待監察茶時之意敢啓傳曰知道
정조 14년
趙宗鉉啓曰明日乃是初伏自明日處暑間視事頉稟之意敢啓傳曰知道
정조 14년
傳于趙宗鉉曰禮房承旨馳詣宗廟景慕宮奉審摘奸以來
정조 14년
以大司諫曺遠振執義宋銓持平李基恒等牌不進罷職傳旨傳于洪聖淵曰只推
정조 14년
傳于趙宗鉉曰禮房承旨入侍
정조 14년
以承旨有闕政事取稟傳于趙衍德曰前望單子入之待下批牌招察任
정조 14년
承旨前望單子入之徐瀅修落點
정조 14년
以承旨房望傳于趙衍德曰承旨房仍右副爲禮房
정조 14년
以咸鏡監司李秉模狀啓咸興尹厚三嶺貿時私載一舡委折及其他罪犯捧招以聞事傳于趙衍德曰道啓如此繡啓之不能別白指酌不可不問於繡衣更爲下諭令政院繡衣處問啓待批下謄送該道使卽査處
정조 14년
以慶尙監司啓本善山府殺獄罪人李三得獄事更令該曹稟處事判付內啓下刑曹爲旀原案段觀於道啓旣有新得之證然而持疑於前見殊非疑輕之義令道伯卽爲勘處事行會爲良如敎
정조 14년
徐瀅修以弘文館言啓曰副校理金熙朝修撰申馥旣有只推之命竝卽牌招察任何如傳曰允
정조 14년
徐瀅修以吏曹言啓曰本曹佐郞韓致應呈狀內矣身素患暑症近甚添劇委頓床席轉側須人云義盈主簿金熙稷呈狀內矣身素患痰癖之症遇暑添劇萬無起動供職之望云身病旣如是沈重則不可等待其差歇竝今姑改差何如傳曰允
정조 14년
徐瀅修以兵曹言啓曰禁軍來秋冬等祿試射時沒技人別單中依例懸注以入之意敢啓傳曰知道
정조 14년
李益運以備邊司言啓曰卽見訓鍊大將徐有大所啓則以爲武庫每年造弓不過五百餘張賞格常患不足趁今加造然後可以繼用而物力無他辦出之路在前如此之時多有甲冑價筵稟請得之例而卽今留儲於惠廳者爲七十餘部矣若以二十部價區劃則足以補用爲辭而批旨有令廟堂草記稟處之命矣武庫事勢旣不可不念而甲冑價之區劃便成已例惠廳儲留甲冑價米布中參量前例限十五部劃給何如傳曰允
정조 14년
趙衍德以義禁府言啓曰庇仁縣監李儒喆所斤僉使鄭慶龍等拿問處之事傳旨啓下矣李儒喆時在任所云依例發遣府羅將拿來鄭慶龍亦在任所發遣府羅將交代後拿來何如傳曰允
정조 14년
義禁府啓目居山前察訪高殷泰原情云云傳旨問目內辭緣游辭漫漶泛稱遲晩極爲痛駭刑推得情何如判付啓除刑推議處爲良如敎
정조 14년
義禁府啓目淮陽前府使姜原情云云判付內辭意發問目更加嚴詰則其所納供如前粧撰終不直陳究厥情狀極爲痛駭所當請刑是白乎矣旣有嚴問取招仍令該道詳査後議律之命令道臣逐條明覈從速狀聞後稟處何如判付啓依允
정조 14년
都摠管朴宗岳疏曰伏以臣以其姿則庸下也以其跡則滓穢也猥被再造之恩復廁簪履之班榮已極矣分亦足矣居常兢兢然如臨于谷夙宵自矢于心者竊自期辭尊居卑陳力就列以不報爲報矣日昨銀臺直中忽伏承天綍以臣爲資憲大夫都摠管者臣始焉瞠然驚惑終焉怵然悸恐歷屢日而不措躬也卿月之任何等峻選雖使古之名聲望素著資歷俱備者當之尙爾循墻之不暇況臣不肖無狀大質虧缺譬如矮人之不可以復長也枯木之不可以復蘇也惟我聖上曲費造化拔之人鬼之關而置之袵席出之墨池之汚而登之雪嶺臣雖卽地滅死無復餘恨而至若進取一念夢想之所不到也今忽超越二資濫叨八座自嘉善階而計之則八朔之間三進其秩未知於古有之否而歷數在廷諸臣未見其比是誠曠世之典而非常之數也雖使臣世世生生千回萬輪生而粉身死而結草猶不足以仰報其萬有一也臣之踰涯越分福過災生猶屬自己不敢煩陳而伏念我殿下自御極以來必愛嚬笑各適器使獨於臣身而驟躐至此其爲累聖簡而駭物情非細故也抑臣又有區區哀懇流涕而陳之臣命途險釁門戶衰薄早喪怙恃又失同氣而叔姪二人相依爲命緣臣餘殃未艾季父捐背俯仰穹壤廓然靡逮忽忽無人世之念凡於憂樂哀歡與誰同之而向誰言之向日前席恩敎鄭重臣歸告于靈筵而失聲長號今捧告身又告事由而冥冥漠漠莫聞莫知若使臣季父在世則必當相對感泣諄諄誨飭勉報聖恩而嗚呼已矣尙何言哉情悰之悲苦旣如此而人器之不稱又如彼雖欲彯纓結綬若固有之而實有所難强者伏乞天地父母俯賜諒察收還職秩以重公器以安私分千萬幸甚臣無任屛營祈懇之至答曰省疏具悉卿其勿辭行公
정조 14년
副校理成種仁副修撰李太亨等箚曰伏以掌令朴聖集正言南涑等以臣等知識言議本不合於淸朝耳目之任而聲討是急朝者詣臺適値賓對之有命臣等祗詣閤外未及入侍矣聞以遲滯之故至有承宣請推之擧揆以臺體所失大矣以此情踪何可晏然於臺次乎竝引嫌而退登筵差遲雖有微失不可以此輕遞言官請掌令朴聖集正言南洓竝命出仕取進止答曰省箚具悉處置事依施
정조 14년
行都承旨趙宗鉉病左承旨趙衍德坐右承旨洪文泳坐直左副承旨李益運坐右副承旨徐瀅修坐直同副承旨洪聖淵坐注書徐有聞仕直一員未差假注書李海隣仕事變假注書李重蓮仕
정조 14년
趙衍德啓曰來初五日朝參日次矣敢稟傳曰停
정조 14년
李益運啓曰龍虎營將官訓鍊都監把摠禁衛營把摠御營廳把摠守禦廳把摠摠戎廳把摠來言軍案修正次請出矣敢啓傳曰知道
정조 14년
趙衍德啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允
정조 14년
趙衍德啓曰大司憲李致中執義宋銓持平李基恒牌不進掌令閔彝顯持平李日運在外掌令一員未差監察茶時之意敢啓傳曰知道
정조 14년
傳于趙衍德曰同副承旨入侍
정조 14년
傳于趙衍德曰吏兵房承旨持歲抄入侍
정조 14년
趙衍德啓曰輪對官來待矣敢啓傳曰入侍
정조 14년
傳于趙衍德曰右副承旨入侍
정조 14년
趙衍德啓曰卽者左議政蔡濟恭又使錄事來納命召何以爲之敢稟傳曰更遣史官傳授
정조 14년
傳于徐瀅修曰部將洪疇九仕滿後仍居部將窠陞六欲令在此決科之意而更思加設窠多決科與否無關於東西銓一依他武南例令吏曹後政收用事分付
정조 14년
徐瀅修以兵曹言啓曰今五月二十五日答司直李柱國疏曰省疏具悉加設窠之名雖疏鬱除非陞資與外遷則積滯一也此所以申及於兵判擧條之批也予意則加設窠不可無別般區處之擧只欲有闕勿補來頭雖出六之類又當積滯欲待都政時蔭窠如裕餘則擬以武窠權令差送亦有古例之已然者此猶鳥足血且其裕餘未可必此輩區處之間遞付參下若干窠通擬參上依向筵下敎未知便好否卿與兵判相議詳陳所見仍令兵判論理草記兩營把摠捕盜從事官十窠增爲實職事好則好矣銓曹之依實職例收用固未易且此數岐如無勢落仕者聊賴之資則移作新出六區處之實階亦所持難者至於兩營把摠自辟窠申飭遷轉事自是法典令銓曹知悉遵行卿其勿辭行公事命下矣參下武弁之虛司果皆已區處而加設窠有闕勿補則新出六之一向積滯誠如聖敎矣若欲從長變通則參上實職窠如干加出然後庶可疏滯臣意則西北權管之參下遞付者竝爲七窠若於其中以其二窠陞爲萬戶而兩營把摠權作實職窠中各其一窠仍作參上實職則誠爲一時權宜之制而兩軍門雖減一窠亦可爲落仕者聊賴之資且權管稍待出六窠之有裕依舊還付則出身輩亦無抑鬱之嘆以此意相議於御將李柱國則其言亦以爲恰好云依此施行何如傳曰權管二窠陞作萬戶事依施把摠權設二窠仍作實職事揆以官方終涉如何此一款置之時帶二人待自辟窠守令有闕直爲差送無敢違越事嚴飭吏曹可也
정조 14년
趙衍德以左邊捕盜廳言啓曰本廳兼從事官金守基遷轉代以訓鍊院正吳文常首擬入啓承批矣無故在家衆所共知而托以臣病送言請遞已過五日終不投刺又不祗受通符近來兼從事之厭避誠一痼弊稍有地處履歷之人看作卑賤之窠不欲隨行致有今日吳文常驕縱之擧莫非臣冒叨匪據疲軟見凌之致而若此不已則日後兼從事之任將無以備擬弊亦無窮豈有如許體統乎不可置而不論當該從事官吳文常爲先決棍汰去俾懲後弊其代改望何如傳曰紀綱雖曰解弛焉敢爲此厭避之擧乎棍太薄勘不足懲他甚麽意思价川郡充定土校卽日下送以嚴將幕之分可也
정조 14년
庚戌六月初一日卯時上御誠正閣輪對官入侍時右承旨洪文泳假注書李海隣記注官白慶楷金鳳顯內資直長金獻行議政府司錄金晦彬司圃直長李宗明尙端直長洪養默都摠經歷蔡顯九以次進伏訖上曰吏兵房承旨持歲抄入侍出榻敎賤臣承命出傳吏房承旨徐瀅修兵房承旨李益運以次進伏上曰輪對官以次進前可也獻行等進奏職姓名職掌上曰次陳所懷可也獻行等曰無所懷矣命退獻行等退出命書傳敎曰吏兵批歲抄點下者依例分等捧傳旨又命書傳敎曰歲抄文書之繁亂其例已久雖多年鍊達之承宣無以領會點下後承書承書後捧傳旨多未免做錯此後宜有一例釐正被謫蒙放也奪告身也削職刋版也不敍也給牒也罷職也勿分堂上堂下宗親三醫司每罪名通錄於一單事令兩銓定式施行職品如堂下官罪名如奪告身之類吏批則以朝官或收職牒稱之點下之際眩雜特甚職品則纔令合錄雖無可論罪名則兩銓相議歸一釐正此亦書同文之義以此竝令知悉命退承史以次退出
정조 14년
行都承旨趙宗鉉病左承旨趙衍德坐直右承旨洪文泳坐左副承旨李益運坐直右副承旨徐瀅修坐同副承旨洪聖淵坐注書徐有聞仕直一員未差假注書李海隣仕事變假注書李重蓮仕
정조 14년
趙衍德啓曰合辭方張之時兩司無詣臺之員事甚未安大司諫曺遠振執義宋銓持平李基恒旣有只推之命竝卽牌招大司憲李致中一體牌招何如傳曰允
정조 14년
趙衍德啓曰大司憲李致中呈辭執義宋銓持平李基恒傳旨未下掌令閔彝顯持平李日運在外一員未差監察茶時之意敢啓傳曰知道
정조 14년
趙衍德啓曰禁衛營將官來言今日本營軍兵日次私習云矣敢啓傳曰知道
정조 14년
趙衍德啓曰御營廳將官來言今日本廳軍兵日次私習云矣敢啓傳曰知道
정조 14년
傳于徐瀅修曰咸興判官當日辭朝
정조 14년
以大司諫曺遠振執義宋銓持平李基恒牌不進罷職傳旨傳于趙衍德曰只推
정조 14년
李益運以吏曹言啓曰頃以高應觀事本曹草記批旨內然則因偉事端而發配稍異豈或律名與本情相左故耶否則別無可拘之端常時親密與否問於該道俾免䵝䵢實合綜核之政而親密亦有許多般無故時往來知面而已無他綢繆於言論事爲之跡則亦不必爲拘以此知委擧行可也事命下矣自臣曹發關知委於該道應觀之與偉賊親密委折其常時往來綢繆之跡參涉言論事爲之端多般廉探應祿定配罪名雖以漕倉討食載錄文案而或因偉賊干連之事現發與否亦爲詳査之意別關該郡論理回移此是特敎擧行之事事體至重各別詳査俾無一毫疎漏之弊矣卽接全羅監司尹蓍東回移則以爲靈光前郡守李恒演所報內高應觀家大小文書一一搜驗應觀之兄弟及堂姪親査親知竝爲捉來發問目取招則幼學高應鵬招內矣身第三弟應觀癸卯年登科乙巳冬求仕次上京丙午二月爲議政府司錄仍爲留京供仕之際卿相朝士家往來想必許多而方時偉位高之時鄕曲文官欲爲知面數次來往容或無怪不過數年之中豈至於親密深知之境若其言論事爲之間果非遐鄕之人所可與知況自時偉事出之後豈復有相通之事乎幼學高應宗招內矣身本以無識所致不過耕作爲業元不參干於士林矣身同生弟應觀在京求仕已多年所再昨年始乃受由下鄕旋卽上去應觀之來往於何人與否矣身何以知之矣弟應祿爲本郡座首以法聖漕倉弊端事入於陳良民人之擊錚中自營門行査後至於定配之境則時偉處往來親知云者實是千萬瞹眛幼學高應律應烈應宇等招內矣兄應觀求仕上京許多年則時偉事未出之前果或知面再昨年下來時元無許多說發口之事矣等果未的知矣兄應祿戊申爲本郡座首以邑鎭較挈事受刑定配之由一道之人無不洞知則與時偉親知云云實爲瞹眛幼學高萬緯招內矣身所居之村乃新沙田也堂叔應觀所居之村卽綾城峙也相距稍間不能種種相見應觀自出仕以後長在京中逢着稀罕則何處往來何人親密亦何以知得乎次堂叔應祿以漕倉事定配而已無他別般罪目幼學柳復和招內矣身居在於東面玉泉洞與綾城峙相距爲五里故與應觀兄弟曾無相從親切之事今年四月分諸高來請矣身以爲童蒙勸學故依所請往接於綾城峙書堂矣性本愚拙身又新接他人家事何以與知高應觀之昨年下來也矣身亦無對面酬酢之事其親密誰某初未聞知高應祿隨行座首以漕倉事至於刑配之說果有聞知幼學辛義行招內高應觀子萬澤卽矣身之妹夫而其父應觀長在京中自丁未年結親以後不得相面矣身以抱病之人素不往來於査家其親知之誰某初不開口問之則時偉處相從與否從何以聞之高應祿定配事當初罪目專出於漕倉作弊應鵬更招內矣身初無往來京中之事故遠外動靜只憑書札一條路而知之今番搜納矣弟書中旣以無故時往來知面而已爲說故矣身之所以從實告達者如此焉敢一毫欺隱乎再昨年矣弟之受由下來也只敍阻闊之情而朝行往來之事不與之言及矣身何以詳知其誰某親疎麥洞金也事長城麥洞居金文在曾與矣家果有嫌端因事上京尙未還家今番謀害似是此人所爲搆捏委折無以的知各人等納招矣今此行査情犯至重而事出於留京之人査及於在鄕之親雖有漫爛同歸者必有遠外推托而況其數十家一村俱是同堂之至親元無他人之居査問證援終沒摸捉故一邊廉探情跡一邊搜驗文書高應觀密通渠家之私書何幸而現出書中有曰本道行査時以實告之曰只有無故時往來知面而已則必無大段生事又曰捧招之際麥洞金也謀害之說幸勿出口卽此數語可見相親之眞贓而所謂高應宗應律應烈應宇萬緯辛義行柳復和等率皆蠢愚徒事發明而其中高應鵬一人頗似狡譎其所納供全倣其弟之指揮反覆詰問呑吐漫漶終不直告麥洞金文在謀害之說旣發査供事當推捉取招而時方在京故未還歸故不得取招高應祿定配事前前郡守金方行在任時應祿爲座首而陳良面崔河達以其父受杖於座首致斃樣擊錚自營門行査後濫杖脫空而以豪强品官沮敗分鎭討食漕倉罪定配於平安道郭山郡高應觀之抵其父私書兩張緊封上使緣由牒報矣所報中捧供諸人皆是應觀之兄若弟及從姪親査而所問者乃是人鬼卽判之事所供者皆其至情掩覆之地則以兄證弟以姪證叔眞是行不得之政而親査辛義行切鄰柳復和之招亦無憑據取信之路惟其私書中有本道行査時以實告之曰只有無故時往來知面之語又有曾與麥洞金哥有所不協因以搆捏云云之語以此觀之則與偉賊相親之狀不言可知以實告之之實字亦其眞情之綻露者也所謂麥洞卽長城地金哥名文在云而時方上京不得推捉査問自本曹移文刑曹以爲搜捕取招高應祿戊申年爲同郡座首時法聖鎭民崔河達之擊錚以沮敗分鎭討食漕倉罪定配於平安道郭山郡的實云今以所報中各人等口招觀之則應觀之與偉賊相知之狀雖不敢隱諱其親密之跡終不明白直告雖極痛駭而應觀抵其家私書何幸見捉旣曰以實告之曰無故時往來知面而已則必無大段生事又曰麥洞金也之說幸勿出口雖以而已二字觀之可知其隱情之不但在於無故時往來知面以幸勿出口四字觀之可知其金文在之明爲參證應觀之親密偉賊明若觀火而詳覈之道尤在於金文在之一問所謂麥洞金文在依該道回移自臣曹移文該曹卽爲捉來以爲嚴査取招之地何如傳曰一門長幼連姻親知之一傡捉問劇罪重案之所未有之例況文書之搜探云云尤何等駭悖乎本事姑無論該邑之擧行與報辭也萬萬未瀅大關後弊當該守令所當別般重繩而以乃家之人十分參酌爲先令該府拿問處之雖以本曹言之以搜書中而已二字作爲定執之證左不料判堂看文之深刻乃爾除非明捉之則以此二字更加盤問貽笑遐方不少更令道伯採察眞贓有無指一論理狀聞俾無䵝昧之歎搜致文書囚禁各人竝卽出給後放送而金文在之造言旣發囚供則捉送頭面斯速指一決處事亦爲分付可也
정조 14년
李益運以兵曹言啓曰曹司五衛將李昌漢身病猝重勢難供職呈狀乞遞宿衛輪番之任不可久曠改差何如傳曰允
정조 14년
李益運以兵曹言啓曰依傳敎平安道价川郡充定土校罪人吳文常出付畿營當日下送之意敢啓傳曰知道
정조 14년
趙衍德以義禁府言啓曰保放罪人魚用謙査狀旣已啓下依例還囚後議處之意敢啓傳曰知道
정조 14년
義禁府啓目粘時囚罪人魚用謙議處云云以此照律何如判付啓依允
정조 14년
庚戌六月初二日未時上御重熙堂左承旨入侍時左承旨趙衍德記事官徐有聞記注官白慶楷金鳳顯以次進伏訖上曰有司堂上入侍出榻敎賤臣承命出與行戶曹判書鄭民始偕入進伏民始曰內局每年所捧江蔘三斤以御藥所需上納則事當另加擇封而京司不爲申飭該府只爲充數蔘品劣下殊甚未安而在前內局蔘政不甚苟簡原無需用江蔘之事故仍因置之矣今則毋論羅蔘關東蔘太半是家蔘反不如江蔘之猶是山採至有別貿之擧旣爲莫重藥用則有不可如前例捧況本府之所産旣多若能各別精擇則三斤合用之蔘不難充數自今年爲始江界所封內局蔘必以合用於御藥者一一擇封事出擧條申飭而如是知委之後又復如前例封則該府使從重論勘之意一體分付何如上曰依爲之出擧條民始曰年前以差備內擧行之事毋論巨細中官掖隷之口傳分付者勿爲奉行以啓字爲準事因下敎擧行矣近來此法亦漸廢弛本曹與各司以口傳分付擧行者居多殊違當初定式之本意此後則一依年前下敎擧行而至若時急之事微細之物亦難每每煩請啓字自今內入物種以啓字擧行者及不得不以口傳擧行者一傡依啓草紙地衣例每於朔末單子都錄啓下則似無虛實相蒙之弊故敢此仰達矣上曰御極以後度支錢穀尙無啓字判付取用之事雖以微細雜物言之年前定式申嚴除非啓標則皆用政院聽傳敎今聞有口傳擧行之弊極爲怪駭定式以後中官掖隷口傳分付斯速抄出書入以爲相考處分之地至於司謁口傳云云似因雜物之細瑣不合啓標則或令該房分付或令曹吏往言於判堂登筵時更稟者觀於昨日先抄出者果然卽爲分秩抄出書入可也出擧條民始曰向者站船沙工輩呈狀本曹以爲再運次上去之路到廣州地各船帆竹自本府謂以借用於役所擧皆奪取不得上去云故關飭該府使之卽爲出給矣追聞帆竹不但不卽出給其中六七介截斷以用將不得更作帆竹云站船與漕船無異則當初奪取已極不可從以截斷尤爲駭然藉曰役所之所爲使之取用與不能檢飭俱是地方官之失廣州府尹鄭大容令該府拿問處之何如上曰依爲之此亦民隱聞甚駭然今日內差代交代後拿問可也出擧條命退諸臣以次退出
정조 14년
行都承旨趙宗鉉病左承旨趙衍德偕來進右承旨李益運坐左副承旨徐瀅修坐直右副承旨李勉兢牌不進同副承旨未差注書徐有聞仕直一員未差假注書李海隣仕事變假注書李重蓮仕
정조 14년
藥房都提調洪樂性右副承旨徐瀅修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿調攝中氣候益有差勝之節乎惠慶宮氣候何如臣等不任區區伏慮敢來問安竝此仰稟答曰知道慈殿氣候近得差勝問候勿爲措辭慈宮氣候一樣卿等不必入侍矣
정조 14년
徐瀅修以都摠府言啓曰今日入直內三廳武兼禁軍及軍兵等中日習射請出標信傳曰知道
정조 14년
徐瀅修啓曰禁衛營將官來言今日本營軍兵日次私習云矣敢啓傳曰知道
정조 14년
徐瀅修啓曰御營廳將官來言今日本廳軍兵日次私習云矣敢啓傳曰知道
정조 14년
徐瀅修啓曰大司憲李致中呈辭執義宋銓持平李基恒傳旨未下掌令閔彝顯持平李日運在外掌令一員未差監察茶時之意敢啓傳曰知道
정조 14년
傳于徐瀅修曰兵曹堂上前望單子入之待下批牌招察任
정조 14년
以大司諫曺遠振執義宋銓持平李基恒牌不進罷職傳旨傳于徐瀅修曰只推
정조 14년
傳于徐瀅修曰同副承旨入侍
정조 14년
備邊司薦望以尹行任爲廣州府尹
정조 14년
以吏曹參議李勉兢牌不進罷職傳旨傳于徐瀅修曰只推
정조 14년
有政吏批判書吳載純進參判李秉鼎式暇參議李勉兢牌不進左副承旨徐瀅修進以洪義榮爲承旨李錫夏爲掌令崔景岳爲正言李晴爲副校理李尙度爲修撰朴宗岳爲禮曹判書沈豐之爲知經筵洪良浩爲藝文提學玄重祚爲吏曹佐郞李東稷爲西學敎授洪疇九爲典設別提廣州府尹單尹行任故郡守尹琰贈吏參例兼通德郞尹宗柱贈吏議已上廣州府尹尹行任兩代追贈
정조 14년
兵批判書李𡊠進參判柳戇病參議未差參知李師濂入直進右承旨李益運進以尹塾柳誼爲都摠管閔鍾顯爲副摠管宋純相爲僉知蔡廷夏爲曹司五衛將李元植爲訓鍊正白東脩爲訓鍊主簿尹衡東爲宣傳官金道煥爲平安兵虞候李珍暹爲所斤僉使副護軍單尹得逵梁埉田光羽尹昌柱副司直單徐浩修趙鼎鎭朴聖泰徐邁修金履成洪秉聖朴天行李敬一尹㬦曺允大尹行元李濟萬洪義榮
정조 14년
徐瀅修啓曰新除授右副承旨洪義榮卽爲牌招察任何如傳曰允
정조 14년
徐瀅修啓曰新除授右副承旨洪義榮時在京畿廣州地斯速乘馹上來事下諭何如傳曰許遞前望單子入之待下批牌招察任
정조 14년
承旨前望單子入之李勉兢落點
정조 14년
以承旨房望傳于徐瀅修曰仍
정조 14년
備邊司薦望以李文源爲咸鏡監司
정조 14년
徐瀅修啓曰吏曹郞廳來言咸鏡監司下批政事取稟傳曰當日爲之
정조 14년
再政吏批以韓光會爲判義禁尹塾爲景慕宮提調咸鏡監司單李文源贈吏參朴亨源吏判例兼禮曹判書朴宗岳考
정조 14년
徐瀅修啓曰道啓如此繡啓之不能別白指的不可不問於繡衣更爲下諭令政院繡衣處問啓事命下矣問于御史徐榮輔處則以爲臣性本迷滯且無履歷按廉重任萬不近似畢竟僨敗理所固然迺以尹厚三事道臣査啓大有相左致煩問啓之命臣誠惶懍愧恧無地自容念臣今行務欲藏蹤則聞見多不周矣又不出道則證左固未得矣繡啓事體愼重自別臣雖蒙昧豈敢以道聽塗說無難登聞乎第言之者衆則不得不取信旣以爲然則不得不條列臣之愚見以爲只當如是而已臣行到咸興採訪物議則萬口一辭皆言尹厚三之罪惡而道其名者皆曰厚三言其爲晉錫者時亦有之臣疑其有二名而從其多故曰厚三也至於其字汝三之訛而爲厚三臣實未審以致奏御文字有此不察臣尤死罪嶺貿穀私載之說某邑某船裝載幾石縱未指說始也一人言之次而三四人言之終則殆乎無人不言此臣所以信而不疑也槪晉錫積失人心有口皆怨語及晉錫莫不切齒此臣所謂千罪萬惡也昨年咸興槪狀之失實咸民不怨本倅而怨此人曰雖食其肉何以謝一邑之民乎臣書啓論咸判中任用土校之奸猾者指此事也此臣所謂咸民欲食其肉也本事委折不過如此今此道啓中價直最廉無所犯手私載者又是別人云者與臣所聞一切相反而道啓則躬査而據其取招也臣啓則耳剽而未曾執證也臣何敢膠守前聞以爲必然乎臣奉使無狀自歸妄言之科慙悚之極恭俟誅罰此外無他可達之辭云矣敢啓傳曰知道
정조 14년
徐瀅修啓曰藥房都提調洪樂性有稟達事請對矣傳曰日熱如此卿之殿陛登降爲難早爲退去
정조 14년
以禁衛營從事官望筒傳于徐瀅修曰兩營從事官旣以實職中差擬定式則李元植爲訓正之前請遞以實職人中差擬猶或成說今於元植移拜實職之後忽以遷轉代擬入他人何也禁將之儱侗姑勿論筵稟定式之兵判無一言尤可駭禁將推考兵判爲先從重推考捧納承旨遞差此望筒自在勿施之中以休紙還給
정조 14년
徐瀅修啓曰臣與同副承旨洪聖淵伴直矣纔已遞差出去伴直無人左承旨趙衍德所當請牌而拘於廳規不得請牌何以爲之敢稟傳曰牌招
정조 14년
徐瀅修以備邊司言啓曰新除廣州府尹尹行任上疏批旨有令廟堂草記稟處之命矣取見其原疏則以爲南城新命顧臣情理別有異於人者先祖忠貞公臣集以督戰御史論斥和議仍爲受命於彼中當時徽墨之行實由是城父老行旅莫不指點掩泣而不忍過今臣佩符擁蓋揚揚冒赴則臣雖貪榮忘恥獨不愧於父老行旅乎乞命改差矣新廣尹疏辭禮律與已例皆無可據則朝家之隨請曲許似若有傷事面而第伏念三學士南城樹立旣是載籍未有又當窮宙不泯至今過南城者無不指點而隕涕則爲其子孫者官臨其地宜有所怵惕傷痛者矣自上特允所辭恐不害爲聖朝樹風聲敦倫理之政而事係無例臣不敢擅斷伏候聖裁之意敢啓傳曰依議施行
정조 14년
備邊司薦望洪聖淵爲廣州府尹
정조 14년
徐瀅修以內醫院都提調意啓曰今日問安提調吳載純副提調趙宗鉉不爲進參竝卽牌招何如傳曰允
정조 14년
徐瀅修以弘文館言啓曰新除授修撰李尙度卽爲牌招察任何如傳曰允
정조 14년
徐瀅修以弘文館言啓曰新除授副校理李晴時在京畿坡州地經筵入番事緊請斯速乘馹上來事下諭傳曰依啓
정조 14년
徐瀅修以戶曹言啓曰內需司啓目判付內本道民勢瘡痍未蘇雖於秋成之後停退與當年條竝督於一時力何暇及況癘疫熾盛之餘物故口數亦云夥然則侵及白骨尤所切矜停退條段特竝蕩減兩邑留庫錢還充之方執于戶曹指一草記稟處以爲行會該道之地朝家之視北關奴婢無異京居之司屬丸有疾痛必欲拯濟有此拔例處分而其矣等病死者若不卽爲代頉則當年條之白徵又可慮亦以此意一體枚報戶曹申飭該道俾無一毫貽弊於頷顑之類雖以兩本宮別差言之徵稅納貢之際諸般流來侵徵之誅求各別嚴禁萬一循襲則自本道隨現狀聞事分付之意報于戶曹事命下矣內奴形勢若是矜悶之甚特敎蕩減旣出曠絶之澤其在奉行之道不容少緩北道錢穀中本曹所管只有州倉入上奴婢身貢穀物此則添付元還以爲糶糴之資當此該道還穀不足之時有難劃出而道內各邑大同用餘錢輸置監營以爲不時之需者及交濟穀作錢留置監營者合爲數萬兩就此中咸興內奴身貢蕩減代錢一千三百四十三兩七錢七分永興內奴身貢蕩減代錢七百七兩一錢七分劃給充補病故之類卽以摠餘奴婢詳査代頉兩本宮別差誅求之弊另加察飭隨現論罪事一體知委於該道道臣處何如傳曰允
정조 14년
徐瀅修以訓鍊都監言啓曰本局哨官沈鐮身病甚重勢難察任改差何如傳曰允
정조 14년
徐瀅修以壯勇營言啓曰本營秋等試射時將官以下各技優等人姓名別單書入之意敢啓傳曰知道哨官加資人之作散宜有軫念前因提調擧條亦有申飭而此後以哨官加資者士夫之內外將邊地中庶之五衛將巡將卽爲收用事更爲申飭可也
정조 14년
廣州府尹尹行任疏曰伏以臣以蓬藋之賤樗櫟之姿厚蒙仁天雨露之澤偏被化日長養之恩翰注奎瀛左右兜攬年未三十遽升下大夫之列仰感拂拭之太驟俯恐涯分之已踰居常怵惕若隕淵谷不意南城新命又及臣身其責任之至重地望之自別有非如臣年淺未經事者所堪承當而顧臣情理別有異於人者噫昔仁廟丙子臣之先祖忠貞公臣集以督戰御史論斥和議仍爲授命於彼中其詳在國乘有不敢盡宣而藉曰瘞碧之冤不在此地當時徽墨之行實由是城雖於百年事往之後父老行旅莫不指點咨嗟曰此尹忠貞公被拳之處也往往有旁皇掩泣而不忍過者今使臣佩符擁蓋揚揚冒赴則臣雖含榮忘恥不足言其古譙遺堞依舊是昔年山河則獨不有愧於彼父老行旅之指點咨嗟者乎況臣七耋老母宿證阧發食飮全失臣方尋醫檢藥左右扶將有難暫時離捨以此以彼如臣情理在所當遞玆敢忙陳短章仰瀆崇嚴伏乞聖明亟命改差以便公私千萬幸甚答曰省疏具悉疏辭令廟堂草記稟處
정조 14년
庚戌六月初三日卯時上御重熙堂同副承旨入侍時同副承旨洪聖淵假注書李海隣記注官白慶楷金鳳顯以次進伏訖上命書傳敎曰政官牌招開政又命書傳敎曰觀於狀辭可知畢賑之在近北伯之差代如是遲滯事體甚如何左相以時住城外不爲擬薦則在城內之大臣往復書入有何不可此意招致備郞分付使之往傳命退承史以次退出
정조 14년
都承旨徐邁修坐左承旨李祖承坐右承旨李益運坐左副承旨徐瀅修坐直右副承旨曺允大坐直同副承旨未差注書徐有聞仕直一員未差假注書李海隣仕事變假注書李重蓮仕
정조 14년
李益運啓曰大司憲李致中執義宋銓掌令李錫夏持平李基恒牌招啓辭未下掌令閔彝顯持平李日運在外監察茶時之意敢啓傳曰知道
정조 14년
承旨前望單子入之徐邁修李祖承曺允大白師謹落點
정조 14년
李祖承啓曰親試應製事體何等謹嚴而抄啓文臣沈能迪試券封內外俱不書臣字職名亦不書塡其所顚錯不可但以疎忽論入直閣臣之矇然捧入大是不察從重推考沈能迪所當重勘而本院請推之外無他可施之罰何以爲之敢稟傳曰允沈能迪令該府拿問捧口招
정조 14년
李益運啓曰左議政蔡濟恭命召之捧留爲兩日而無敦迫之擧者隨到隨授反欠誠實又欲差待愼度之快勝可以自力於登筵也予有一語問於卿者處義之不可放倒而分義有未暇顧云云可謂未知深量備盡敬禮而卿不回心諸般曉譬而卿不勉膺惟事征邁無意於造朝殆似抗與衡較而挈者不審卿認以爲竟能賭勝而視我夢夢聽我藐藐乃如是乎予雖寡昧用捨之權柄在予一人若不致一大官於朝端苟屈前執强移初見其可曰敢樂禮征伐自朝廷出乎卿之出與不出付卿財擇到此卿又以何辭附對卿須思之予言不再仍傳曰此別諭及命召坐直承旨齎傳于左議政仍與入城
정조 14년
李益運啓曰卽者議政府錄事來言左議政蔡濟恭以爲所下傳敎有非臣子一刻承聞者五內震懍他不暇顧進伏金吾門外乞伏嚴誅云仍納命召何以爲之敢稟傳曰不須多誥都在別諭及俄者史官之口傳傳諭卿其諒之事使偕來承旨卽爲傳諭仍傳命召
정조 14년
李益運啓曰卽者義禁府都事來言左議政蔡濟恭今方待命於金吾門外云係是大臣去就敢啓傳曰知道
정조 14년
前承旨趙衍德書啓議政府左議政蔡濟恭今方入城胥命於金吾門外故臣亦仍爲隨往之意敢啓傳曰知道
정조 14년
事變假注書李垿書啓臣敬奉聖諭馳往傳諭于中部堅平坊典醫監契議政府左議政蔡濟恭所住處仍傳命召則以爲臣於泥首待勘之中史官臨宣聖諭而以賤臣去就指示開導委曲丁寧至有諸般下敎當勿令載之記注之敎淸血交逬益不知死所至若知申所報口傳下敎驚惶震薄神魂遁喪到此地頭臣安敢不卽還私次數日調病一進文石仰請前後罪戾之勘以邦憲乎心惛胸塞不知所達云矣敢啓傳曰知道大臣旣還第俄下口傳傳諭依批旨勿令載之記注大臣旣以數日間造朝附對偕來承旨退去可也
정조 14년
李益運啓曰卽者議政府錄事來言左議政蔡濟恭以爲朝者所被口傳之諭雖萬殞無以贖臣罪之萬一泥首金吾惟金木是俟命召尤非席藁中所敢奉留玆又冒萬死還納云仍納命召何以爲之敢稟傳曰日熟如此造朝登筵恐致添損卿卽安心還第以竢間造朝仍行次對之意附奏於史官則俄下諸般下敎當勿令載之記注以安卿心遣史官卽爲傳諭仍傳命召
정조 14년
前承旨趙衍德書啓議政府左議政蔡濟恭今方還第臣則退去之意敢啓傳曰知道
정조 14년
曺允大啓曰密符親納例也而前黃海兵使尹塾謂有身病使其親裨替納密符事體未安推考警責何如傳曰允
정조 14년
傳于李益運曰廣州府尹入侍
정조 14년
備忘記廣州府尹洪聖淵下直長弓一張長箭一部片箭一部筒兒一箇賜給
정조 14년
兵曹口傳政事兔城僉使單李勉兢
정조 14년
傳于曺允大曰右副承旨入侍
정조 14년
李祖承啓曰同副承旨白師謹疏批已下卽爲牌招察任何如傳曰允
정조 14년
以同副承旨白師謹牌不進罷職傳旨傳于李祖承曰只推
정조 14년
兵曹以吳載熙爲御營中軍
정조 14년
兵曹以柳孝源爲摠戎中軍
정조 14년
傳于徐瀅修曰壯勇營兵房差代之人乏少前兵房柳孝源仍任摠戎中軍更爲擬入
정조 14년
傳于李祖承曰兵曹判書越俸一等
정조 14년
李益運以兵曹言啓曰五衛將趙崈身病沈重勢難供職呈狀乞遞宿衛輪番之任不可久曠改差何如傳曰允
정조 14년
李益運以守禦廳言啓曰本廳親牙兵左司右哨官全德義身病沈重勢難察任今姑改差何如傳曰允
정조 14년
徐瀅修以摠戎廳言啓曰本廳中軍今當差出而擬望之人乏少外任竝擬何如傳曰允
정조 14년
李益運以義禁府言啓曰廣州前府尹鄭大容拿問處之事傳旨啓下矣鄭大容交代後今方待命卽爲拿囚之意敢啓傳曰今日捧供可也
정조 14년
曺允大以刑曹言啓曰頃因備邊司草記西學書吏庫直獄吏等捧供啓目判付內獄吏外竝只嚴囚待未及捉來之類捉來後更稟分輕重嚴刑勘治次各別嚴囚事判下矣依判付西學書吏權衡度庫直文德重梁萬樞金仁得前已嚴囚而未捉來之庫直金鳳甲軍士李東海等今纔捉來一體嚴囚之意敢啓傳曰知道竝嚴刑取招以聞可也
정조 14년
義禁府啓目廣州前府尹鄭大容原情云云傳旨內辭緣泛稱遲晩所當請刑是白乎矣曾經待從勿爲請刑載在大典通編議處何如判付啓雖與勒奪有異旣混用於役處不可諉罪於用之者站船法意無異漕船其在懲後之道宜有勘罪以此草記照律區別功議勘放以聞爲良如敎
정조 14년
又啓目靈光前郡守李恒演原情云云傳旨內辭緣泛稱遲晩刑推得情何如判付啓無遺推捉雖曰營門之知委文書搜來渠所不察其時道臣從重推考該倅以公罪功議區別勘放後草記爲良如敎
정조 14년
同副承旨白師謹疏曰伏以臣以地則至單寒也以人則至庸愚也僥倖一第亦已踰濫而特以臣祖之故猥蒙聖上拔擢之恩致位緋玉忝叨銀臺踰分之寵臣固不能於報效而過福之災臣亦自知其無辜矣果然改正之臺啓出矣雖蒙我殿下曲諒之私不許允可而臣之不稱之實則於是乎著矣千萬不自意前月伏承銀臺除命臣與父子兄弟聚首頌恩且自賀以單寒如此庸愚如此而聖主所以不忍終棄有此除旨者莫非以臣祖之故也相對感祝只限圖報之無地而第以人言旣出大防難越不得已坐犯違傲悚蹙俟勘矣及奉聖敎不惟不賜之罪斥辭旨隆重慰藉備至噫微末賤臣何以得此於聖明欲報之德天高地厚闔門感泣徒切隕結之思矣曾未幾日除旨又下天牌儼臨臣尤宜感激恩造不暇他顧竭蹶趨承以效奔走而區區廉義有不敢放倒自歸於屢犯逋命之科臣罪至此實合萬隕噫臣性本拙迃與人無競杜門跡無與世事則非但無人之愛之也亦必無人之惡之也且臣與向來臺臣聲息不相及影形不相接而今其言之如彼者亦豈有私好惡而然哉自此銀臺一步鐵限在前臣雖欲感恩冒膺其奈廉防何哉嗚呼臣之逖違文陞已多年所豈不欲一近耿光粗效叨謝之忱而其勢誠末由矣區區犬馬之誠只有涕淚而已玆敢略陳肝膈之懇仰首號籲惶隕震懍不知死所伏乞聖明亟許鐫改臣銀臺之職以謝人言以重官方不勝幸甚答曰省疏具悉爾其勿辭察職
정조 14년
副司直洪良浩疏曰伏以臣向叨銓部奉職無狀罪戾自作郵罰不加幸蒙遞解之恩方切感祝之私乃者正言趙鎭井之疏遣辭甚峻聲罪且嚴至請刋削之律臣誠驚㤄恧蹙不省攸措惟當受以爲罪不宜費辭多辨而第其本事有不得不一暴者略此仰陳焉其曰向來行公都喪廉義者人言誠是也職任之不稱情勢之難强臣固自知故始也瀝血陳懇泥首俟罪而半夜宣召逃遁不得咫尺前席恩諭嚴懇震惶感結身非已有終未免冒沒承膺去就之輕遽有未暇顧相規之美風只自愧謝至於沈樂洙事銓郞望落漏實由遺忘之致變通後區處乃是政格之常其時事實已經筵席之所仰暴通朝之所共悉故厥後政注循例照擬而通計四五朔之內指不多屈則今謂之逐政排擬者無乃未及致檢耶況與臣臭味各異聲響素邈初無阿好之可論則今此繾綣難捨之云誠不足與之較挈也若夫高應觀事臣旣覺其無知忘着卽爲露章自劾至今追思惶隕無地又何敢更爲煩縷而至被放恣無嚴之目則臣之情蹤益復危且蹙矣且追見諫長之疏稱言者以臺閣風采則被其所論者其罪不言而自著難安之義又添一端矣抑臣所自悼者則有之念臣以畸孤之蹤幸沐陶甄之澤顚溺之身偏荷拯拔之渥毛髮皆恩絲毫無補區區所自矢者惟在鞠躬殫誠畏義守分仰答知眷之隆及至當銓所自勉者竊期秉心恢公愼惜名器少裨平蕩之化矣人之爲言乃至於此莫非臣人微任重不能見孚於同朝之致撫躬騂汗尙誰咎哉情跡危臲逬出江郊杜門俟譴念絶當世不意藝苑除命忽下此除臣於是驚隕感激罔知攸報噫臣之不肖久處睢盰之場偏蒙眷庇之渥獲免大戾皆出恩造而畢竟狼狽莫非自取孤負之罪實無所逃顧今彈墨未乾遽垂抆拂之恩華誥儼辱倍切銜結之忱而第臣所遭有非尋常評刺揆以廉防實無以抗顔位著雖閒官漫職猶不可議到去就況此詞垣淸華之地尤非滓穢之蹤所可一日冒居者玆敢來伏私次披瀝肝膈疾聲哀籲於仁覆之下伏乞天地父母諒臣危苦之情彰臣狐負之罪將臣新授兼銜亟行刋削仍命選部勿復檢擬於官職以伸臺言以靖私義不勝萬幸答曰省疏具悉卿其勿辭行公
정조 14년
庚戌六月初四日卯時上御重熙堂右承旨入侍時右承旨李益運假注書李海隣記注官白慶楷金鳳顯以次進伏訖上曰下直守令入侍出榻敎賤臣承命出與廣州府尹洪聖淵偕入進伏上曰進前可也聖淵進前奏職姓名訖上曰須思善治之道毋孤特差之意可也命廣尹先退命書傳敎曰江界一區關防之所重姑無論其爲民與國所係尤爲重焉以今邑弊民勢如不擇其牧守民何料生今番差除出於拔例特簡固知其恢恢若不自巡營隨事相助該倅雖欲盡心任怨得乎此意知悉事下諭于箕伯而守令雖得人一府之內旣有十鎭將其所侵漁而困督於管下土卒之弊若不痛禁則土卒亦邑民民戶之復舊富實何可期必乎別鎭之中亦豈無善治之類而因此殘況欲售肥己則受弊之苦倍甚於邑倅今於爲本府宵旰憂勤之時只事留意於邑倅而不責邊將之能否何異於祛弊生弊以此意下諭于平安兵使此兵使出自近列奉公之誠宜倍於他人考績正當其時不治之邊將江界地方與他地方各別考察殿與最間一從實績至於江界諸鎭別加探察不堪任者摘發論勘以謝頷顑無告之情僅可成樣者十分鞭策觀來頭勤慢處之最善治者亦卽狀聞兵使則新到任廣張耳目之際反爲弊端道伯邑倅必皆有領略而聞知者與之相議期有別諭之實效外此該各鎭永久蘇弊之方亦令道帥臣邑倅知悉事一體下諭于箕伯及兵使該府使處又命書傳敎曰呈病已至累日都承旨與奉命承旨許遞前望單子入之待下批牌招又命書傳敎曰承旨牌不進傳旨遲滯當該中官白喜章令內侍府逐送本鄕上曰進御淸暑六和湯本方中加檳榔一錢二貼製入出榻敎以右副承旨李勉兢牌不進罷職傳旨命書傳敎曰名登黃樟之白簡者無非光華至於此承宣尤異於洪秉聖之䵝昧人之構勒世所共知且與被論之職名自別則特除之下焉敢違牌兔城僉使除授使之當日辭朝盡心民事釐正還弊鄰近邊將虐民不法之類隨聞見更叩實事有無眞箇不可堪之類還朝後論奏無論本鎭他邑鎭有關於民弊亦許狀聞此意知悉下送承旨前望單子入之待下批牌招命退承史以次退出
정조 14년
庚戌六月初四日卯時上御重熙堂右承旨與廣州府尹入侍時右承旨李益運假注書李海隣記注官白慶楷金鳳顯廣州府尹洪聖淵以次進伏訖上曰守令進前聖淵進前奏職姓名訖上曰善爲做治毋負朝家特簡之意可也聖淵曰聖敎如此敢不竭蹶承當乎命退承史以次退出
정조 14년
庚戌六月初四日巳時上御重熙堂兔城僉使入侍時左副承旨曺允大記事官徐有聞編修官許湜記注官金鳳顯兔城僉使李勉兢以次進伏訖上曰兔城僉使進前奏職姓名可也勉兢進前奏職姓名訖上曰黃樟一疏可謂前古所未有之事也爾之橫罹姑舍勿論洪秉聖所遭尤極罔測挾雜逞私從古何限而亦豈有如黃樟疏之深刻無據者乎予於日前筵中與大臣亦有所酬酢而先朝五十年疏箚盡爲考閱曾無似此章奏今日世道何至於此乎若此不已則其勢將擧一世無完人而後已是豈我朝重熙累洽祈天永命之四百年家法乎抉摘字句構成罪案而末乃自出註脚必欲驅人於罔測之科寧有如許爻象乎予則曰不當如是看處如是看解者其罪尤有重焉非不知嚴加處分以整頹俗而特爲調停之策姑施薄勘而止矣今此縷縷下敎者蓋爲世道深憂也予於爾及洪秉聖素不識爲何狀人寧或有扶抑而然也非不欲敦迫使之出仕而姑令外補者寔出調劑兼爲西路民事而然也俄下傳敎想已見之必須殫竭善做好矣今日當離發乎勉兢曰歸見老母明當發行矣上曰今日出宿城外明曉卽發好矣命退諸臣以次退出
정조 14년
都承旨徐邁修坐左承旨李祖承坐直右承旨李益運坐直左副承旨徐瀅修坐右副承旨曺允大坐同副承旨未差注書徐有聞仕直一員未差假注書李海隣仕事變假注書李垿仕
정조 14년
徐邁修啓曰新除授判義禁韓光會除拜後過三日不爲出肅依定式推考警責仍卽牌招察任何如傳曰允
정조 14년
徐瀅修啓曰大司憲李致中執義宋銓掌令李錫夏持平李基恒牌招啓辭未下掌令閔彝顯持平李日運在外監察茶時之意敢啓傳曰知道
정조 14년
徐瀅修啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 14년
徐瀅修啓曰藥房都提調洪樂性提調吳載純副提調徐邁修爲承候來待矣傳曰昨因大臣事過午酬應飮暑未免太過一時暑滯旋卽向差卿等早爲退去
정조 14년
李益運啓曰卽者惠民署提調宋載經言送本院以爲本署醫女講肄習之時掖隷一人突入衙門無數作拿詬辱任官罔有紀極云從前飭禁何等申嚴而身爲掖隷乃有此作拿衙門之擧者萬萬駭然當該掖隷及不能檢飭之次知司謁竝令攸司査實科治何如傳曰飭敎之下所爲萬萬駭然司謁不可科治而止汰去掖隷充定該署生徒可也
정조 14년
以平安監司沈頤之狀啓陽德縣舊逋原穀可捧監官査問馳啓事傳于李益運曰不干之監官輩混入於侵徵之秩渠等豈無向偶之歎乎況已故者居多外此所謂逋吏族屬云云亦必斑駁原數千石以折半限年徵捧隨捧糶糴則不出多年當充本數折半餘數先卽蕩減事回諭
정조 14년
傳于李祖承曰左承旨左副承旨入侍
정조 14년
兵曹以李漢泰爲禁衛中軍
정조 14년
李益運以禁衛營言啓曰去夜初更量全羅道靈光居幼學尹濟國本營字內宗廟西墻外被捉於別巡邏査問委折則事事上京往來邸人家失路被捉云而係是士子令該曹勘處何如傳曰允
정조 14년
李益運以刑曹言啓曰因禁衛營草記去夜初更量犯夜被捉人幼學尹濟國令該曹勘處事命下矣尹濟國依律文決笞三十度放送之意敢啓傳曰知道
정조 14년
李益運以義禁府言啓曰臣獻慶今月初二日本府坐起時議處公事二度入送于當直使之入啓矣自當直所高殷泰公事一度遺置其日晩後追呈云坐起公事之落漏稽滯事未前聞萬萬驚駭因該吏之牢諱不告臣亦今始覺知尤不勝惶恐俟罪之至該吏爲先移刑曹科罪當直都事不能檢飭之罪自臣府拿問處之何如傳曰允禁府公事之遺置云云前所未聞卿則罷職不卽請罪之承宣亦爲罷職可也
정조 14년
徐瀅修以義禁府言啓曰時囚罪人鄭大容原情公事判付內雖與勒奪有異旣混用於役處不可諉罪於用之者站船法意無異漕船其在徵後之道宜有勘罪以此草記照律區別功議勘放以聞事命下矣取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣鄭大容杖八十收贖奪告身三等而其十二代祖蘭宗佐理功臣云功減一等杖七十收贖奪告身二等放送何如傳曰允
정조 14년
徐瀅修以義禁府言啓曰時囚罪人李恒演原情公事判付內無遺推捉雖曰營門之知委文書搜來渠所不察其時道臣從重推考該倅以公罪功議區別勘放後草記事命下矣取考律文則大明律不應爲條有曰凡不應得爲而爲之事理重者杖八十云矣李恒演杖八十以公罪收贖而其高祖海昌扈聖原從功臣云功減一等杖七十收贖放送何如傳曰允
정조 14년
徐瀅修以義禁府言啓曰本府啓辭內坐起公事落漏稽滯事未前聞當直都事不能檢飭之罪拿問處之事允下矣當該都事金應斗今方待命卽爲拿囚之意敢啓傳曰知道
정조 14년
禁府照目金城前縣令魚用謙矣本府議啓內觀其供辭參以道査魚用謙罪狀可謂不一其端偏聽嬖妓之干囑其祖與父叔之一族陞卿在至於十餘人之多已極駭怪兺不喩黃腸封進時監官五人之捧錢差出雖曰仍襲謬規且有用下成冊是白乎乃此外座首別監風憲之任俱有其價或使衙客而捧賂或使嬖妓而捧食者其數又至於三百九十餘兩之多論其所爲萬萬無狀是白遣糶糴法意至重而全捧空殼乘轎飭禁截嚴而恣意冒犯究厥諸般罪狀俱極痛惡以此照律罪從重論狀一百收贖告身盡行追奪流三千里定配私罪奉敎依允爲旀功減一等爲良如敎
정조 14년
禁府啓目抄啓文臣沈能迪原情云云傳旨問目內辭緣惶恐遲晩刑推得情何如判付啓一言而蔽之曰昏謬所致而封內封外之不書臣字雖諉之誤認而只書姓名三字不書職銜此亦誤認而然乎然如渠殘骨盛暑滯獄必有月令醫生手本先以昏謬罪區別功議勘放後草記爲良如敎
정조 14년
禁府啓目禁府都事金應斗原情云云傳旨問目內辭緣泛稱遲晩刑推得情何如判付啓觀渠爰辭安知非本府之推諉於當直乎卿等更加査實如果然矣本府都事拿問重勘此囚段放送罪果在於此囚日熱如此今日內直爲照律放送後草記爲良如敎
정조 14년
咸鏡監司李文源疏曰伏以臣素以愚騃之質猥荷陶甄之渥有職則輒犯罪戾而殿下焉拂拭之有事則每致僨敗而殿下焉庇覆之若慈母之顧復稚子惟恐其或傷數年之間謬恩誤寵偏萃臣身至使不肖之賤物遽廁匪分之崇班臣雖感激殊眷有除輒膺而臣亦粗有一分知覺耳每當中夜負乘之懼滿盈之憂轉輾交集茫然如墜谷臨淵不知所以自處今又夢想之外特畀以北門鎖鑰之任臣於此益不勝驚隕罔措之至噫臣之向來嶺藩時所遭至今追思死有餘罪殿下擢臣於畎畝屛蟄之中授臣以雄藩巡按之任恩已至矣榮亦極矣此實臣報效萬一之會而蚩眛儱侗全不事事終至於上負委寄之聖意下速罔測之人言臣於伊時得免薤粉而全保性命者誠非臣之所自料也一路之指點尙爲笑囮身名之汚衊殆無餘地退歸田里自分爲僇民惟我殿下惻然垂念於衆棄群斥之地墨池已涴而登之於雪嶺寒荄旣枯而噓之以陽春俾齒生人得有今日此尤非臣之所自期也臣不敢自有其身凡於官職惟奔走是事而至如藩任視以鐵限自矢者存今雖欲諉以歲月稍久自恕宿釁冒承新命而前者所僨難保後而不僨南之所誤安能北而無誤也且伏念大嶺以北自經屢歲饑荒勢同欹器莫可整頓雖使優於材器通於事務者當之猶患起廢蘇殘之不易況如臣之已試見敗者尤何可不量已分晏然冒當復陷於大戾哉今臣去就無容更議而其中又有所萬萬不可當者我國家方面之任不過爲八道而臣之一門竝據其三此實挽古所未有者也私家之必致顚覆固不足恤而在淸朝平物量才之道其將曰可乎否乎卽此一事爲臣限罪必辭之端而其在天地曲遂之仁豈可迫人於兢惕難安之地不思所以體諒之宜乎玆敢披瀝肝血仰瀆崇嚴伏乞特賜矜察亟許汰免以爲公私之幸焉答曰省疏具悉念玆特畀無怠無荒至於一門三藩法典元無所拘久近已例亦且不一而足右相之云然過矣昔在先朝以藩任之從兄弟竝據有陳疏丐遞者以其格式之外別下飭敎大臣又請問備卿疏中尾陳不當引之私義未免屑越銓家此習猶禁之況外藩體例乎卿則推考勿辭察任
정조 14년
庚戌六月初五日卯時上御重熙堂左承旨左副承旨入侍時左承旨李祖承左副承旨徐瀅修記事官徐有聞記注官白慶楷金鳳顯稟事閣臣一提學鄭民始檢校直閣李晩秀以次進伏訖民始曰昨日有六和湯製入之命下情憂悶何可勝達夜間聖體諸節果有益勝之效乎上曰昨日以左相事酬應過多以致暑症之猝發至有六和湯進御之事而餘症尙未已殊可悶也民始等請令醫官診候上曰醫官周命新入侍可也賤臣承命出與醫官周命新偕入進伏上曰暑症比昨無減六和湯連日進御得無所妨乎命新曰六和湯中陳皮蒼朮乃是去濕去痰之劑也元方中加陳皮一錢五分蒼朮七分恐爲合宜草菓杏仁各加五分半夏加二分去縮砂一貼更爲進御似好矣上曰唯仍命書榻敎曰進御六和湯本方中加陳皮一錢五分蒼朮七分草菓五分杏仁加五分半夏加二分去縮砂一貼煎入又命書榻敎曰香藿茶一貼煎入又命書榻敎曰加味六和湯一貼更爲煎入命退諸臣以次退出
정조 14년
行都承旨趙宗鉉坐左承旨徐瀅修坐直右承旨金履成坐左副承旨尹行任坐直右副承旨洪義浩坐同副承旨白師謹牌不進注書徐有聞仕直一員未差假注書李海隣仕事變假注書李重蓮仕
정조 14년
徐瀅修以都摠府言啓曰今日入直內三廳武兼禁軍及軍兵等中日習射請出標信傳曰待晴爲之
정조 14년
尹行任啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允
정조 14년
尹行任啓曰大司憲李致中執義宋銓掌令李錫夏持平李基恒牌不進掌令閔彝顯持平李日運在外監察茶時之意敢啓傳曰知道
정조 14년
以大司諫曺遠振正言崔景岳執義宋銓掌令李錫夏持平李基恒牌不進罷職傳旨傳于徐瀅修曰只推
정조 14년
徐瀅修啓曰藥房都提調洪樂性提調吳載純副提調徐邁修有稟達事請對矣傳曰老人之連日入來不可不見都提調留待提調以下退去
정조 14년
傳于徐瀅修曰都提調入侍
정조 14년
傳于徐瀅修曰京畿監司入侍
정조 14년
徐瀅修啓曰吏曹郞廳來言守令有闕政事取稟傳曰當日爲之
정조 14년
有政吏批判書吳載純進參判李秉鼎病參議未差右副承旨洪義浩進以曺允大爲吏曹參議朴宗來爲修撰鄭好仁爲知義禁李秉鼎爲知春秋洪良浩爲觀象監提調金頤柱爲典醫監提調故通德郞洪景夏贈吏參例兼故通德郞洪九澤贈吏議已上廣州府尹洪聖淵兩代追贈
정조 14년
兵批判書李𡊠病參判柳戇病參議洪文泳入直進參知李師濂病左承旨徐瀅修進副護軍單柳孝源崔雲羽副司直單趙宗鉉洪義榮僉知單李潤謙
정조 14년
以北靑府使鏡城判官高山察訪長連縣監望筒傳于徐瀅修曰俄聞守令有闕政事取稟雖甚訝之第令開政觀此望筒所謂差代之守令卽臺啓以前昨年犯科者則該道狀辭之竝及雖出於詳愼之意政院之忽以此狀下吏曹吏曹之忽以令前之令前事差代不可但以矇然言該房承旨罷職無一言差出之銓官爲先從重推考其委折問啓此望筒勿施至於前郡守李顯道令後故犯從以爲二辭於道臣道臣至請重繩故原狀之循例啓下專爲此也則如顯道者當勘而見漏不干諸倅無端出代豈不有關刑政守令除遞關係何如乎院中擧行若此在院承旨竝遞差
정조 14년
徐瀅修啓曰俄聞守令有闕政事取稟雖甚訝之第令開政觀此望筒所謂差代之守令卽臺啓以前昨年犯科者則該道狀辭之竝及雖出於詳愼之意政院之忽以此狀下吏曹吏曹之忽以令前之令前事差代不可但以矇然言該房承旨罷職無一言差出之銓官爲先從重推考其委折問啓事命下矣問于吏曹判書吳載純處則以爲臣本以無似冒當匪據觸事顚錯夙宵惶蹙而朝者自政院以咸鏡監司狀啓守令察訪罷黜事知委臣曹臣不能詳審徑入政稟矇然差代致勤問啓之命此莫非臣僦侗昏謬之致伏地惶隕不知所達云矣敢啓傳曰知道
정조 14년
傳于徐瀅修曰承旨前望單子入之待下批牌招察任
정조 14년
承旨前望單子入之趙宗鉉金履成洪義浩白師謹落點
정조 14년
徐瀅修啓曰新除授承旨白師謹方在罷散中何以爲之敢稟傳曰敍用
정조 14년
以同副承旨白師謹牌不進罷職傳旨傳于徐瀅修曰只推
정조 14년
以咸鏡監司李秉模啓本咸興成川江潰決處修築事傳于徐瀅修曰本府今己酉之水道泛濫無異古己酉雖幸挽回舊道完築功成亦如古己酉已例而今若循例看過其所申明嚴飭不及古己酉以後朝令則一簣之戒宜念此後不卽防川亦不逐年狀聞則道伯守令論勘一依舊例爲之事回諭
정조 14년
以咸鏡監司李秉模啓本防川修築事傳于徐瀅修曰近來政院之狀啓付標誠一痼弊提防卽舊文乃敢付標何異於俄者湖西啓本付標乎當該承旨推考此後此等煩瑣之習嚴飭
정조 14년
傳于徐瀅修曰左承旨入侍
정조 14년
尹行任以弘文館言啓曰新除授修撰朴宗來卽爲牌招察任何如傳曰允
정조 14년
以修撰朴宗來牌不進罷職傳旨傳于徐瀅修曰只推
정조 14년
尹行任以吏曹言啓曰本吏佐郞玄重祚呈狀內矣身素患關格之症猝發於直中萬無束帶供職之望卽速入啓變通云身病旣如是危劇則不可强令察任今姑改差何如傳曰允
정조 14년
尹行任以義禁府言啓曰時囚罪人沈能迪原情啓目判付內一言而蔽之曰昏謬所致而封內封外之不書臣字雖諉之誤認而只書姓名三字不書職銜此亦誤認而然乎然如渠殘骨盛暑滯獄必有月令醫生手本先以昏謬罪區別功議勘放後草記事命下矣取考律文則大明律公式條有曰若上書及奏事錯誤者杖六十大典通編推斷條有曰犯私罪杖六十奪告身一等犯枉法受贓外笞杖竝收贖云矣沈能迪杖六十收贖奪告身一等而其曾祖宅賢揚武原從功臣云功減一等笞五十收贖解見任別敍放送何如傳曰允
정조 14년
尹行任以義禁府言啓曰時囚罪人魚用謙杖一百收贖告身盡行追奪流三千里定配照律啓目判付內功減一等事命下矣魚用謙功減一等杖一百收贖告身盡行追奪忠淸道公州牧日新驛徒三年定配而以議啓內辭意具罪目依例發遣府羅將押送配所何如傳曰允
정조 14년
尹行任以義禁府言啓曰時囚罪人金應斗原情公事判付內觀渠爰辭安知非本府之推委於當直乎卿等更爲査實如果然矣本府都事拿問重勘此囚段放送罪果在於此囚日熱如此今日內直爲照律放送後草記事命下矣依判付更爲査實則日前議處公事上送時本府都事照檢其度數使下吏以二度修上之意明白私通則當直都事固當憑其私通如數推呈而其爰辭旣曰不知其落漏於何處則當初之更不提問於本府徑先呈徹殊涉不察前堂草記中以當直都事請勘職由於此不善照檢之失在於當直不在於本府當直都事金應斗以不應爲事理重律杖八十收贖奪告身三等放送何如傳曰允如有功議各減一等
정조 14년
刑曹啓目粘文川前郡守李顯道洪原前縣監閔師宣咸興前判官兪漢敦移義禁府處之何如判付啓李顯道事依允爲旀閔師宣兪漢敦等事因臺啓申禁之後猶以知而故犯與否區別令前後除非兩西守令之不請罷者外更屬於申禁後令前則忽於昨年以前犯科者不爲措語循例回啓卿曹事難免不審論罪一款勿施爲旀昨日見狀啓雖欲下敎近於煩屑姑任之果然有此諸司之做錯矣初則竝與令後故犯之李顯道而矇不覺察今乃以遙遙之昨年以前事論列狀聞道伯事極爲未安爲先從重推考爲良如敎
정조 14년
庚戌六月初六日卯時上御重熙堂左承旨與藥房都提調入侍時左承旨李祖承記事官徐有聞記注官白慶楷金鳳顯都提調洪樂性一提學鄭民始原任直閣徐鼎修鄭東浚檢校直閣李晩秀尹行任以次進伏訖樂性曰夜間聖體調攝若何昨日六和湯二貼進御後果有快勝之節乎上曰大體則比昨稍勝而餘症尙多殊可悶也樂性曰昨日又有香藿茶煎入之敎矣或有滯候而然乎上曰略有滯症且氣度不調故果有進御之事矣樂性曰臣等之昨日求對亶出憂慮之忱而未獲召接區區下情達霄焦灼臣雖癃病猶可登陛而聖敎每加軫念實不勝悚惶之忱聖候方在調攝中臣忝居保護之職朝夕承候固其常分何敢以犬馬賤疾晏然在家乎上曰卿之神光比前頓勝深庸欣幸樂性曰聖恩所曁幸保殘喘矣上曰日熱如此卿須早退可也樂性曰臣有稟達事敢此仰煩矣上曰何事乎樂性曰外間傳說皆以爲邦慶當在今朔小大臣民莫不蹈舞以待而設廳之命尙今未下其爲泄菀何可勝達自今日本院諸凡擧行竝依例爲之臣之都提調之任卽命遞改提調亦爲許遞另加擇差之意特下傳敎區區之望也上曰果未的知何可設廳乎樂性曰萬口同傳莫不歡忭豈非眞的乎聖意所在臣固仰揣而此乃宗國莫重莫大之慶也何可不卽設廳乎上曰設如外間云云凡百如常不用藥餌何必設廳乎樂性曰凡百如常不用藥餌此何等慶忭而然而國體所在不可無設廳之擧矣上曰未詳之事何可設廳乎予當稟告慈宮而使卿等知之矣樂性曰湯劑今日則何以爲之乎上曰六和湯香藿茶各一貼煎入好矣仍命書榻敎曰進御加味六和湯依前方一貼煎入又命書榻敎曰進御香藿茶一貼煎入上曰承旨前望單子入之待下批牌招察任出榻敎命退諸臣以次退出
정조 14년
庚戌六月初六日巳時上御重熙堂左副承旨與京畿監司入侍時左副承旨徐瀅修假注書李海隣記注官白慶楷金鳳顯京畿監司金思穆以次進伏訖上曰近日雨暘何如思穆曰民情今則方待雨矣思穆曰水原以孔路劇邑使役奴婢極甚數少若當使星稠疊之時則無以分排供給輒致雇用事甚苟艱本府所在戶曹及內司奴婢合爲二十一口附近安山所在戶曹及內司奴婢合爲六十一口就此中量宜題給則似有裨益之道故敢此仰達矣上曰本府及安山內奴婢寺奴婢竝屬本府使役各該宣頭案及摠案竝釐正事分付戶曹內需司可也出擧條思穆曰水原移邑之後大小使行皆由邑底故奴婢使役每患不足之中掌樂院樂工一名自該院退送使之代定上送而本來數少之奴婢亦皆老弱其勢末由推移路傍劇邑宜有別般軫念之道今此一名樂工之充送一款永爲革罷則在該院卽減無甚大段在本府所賴亦爲不少敢此仰達矣上曰依爲之出擧條命退諸臣以次退出
정조 14년
行都承旨趙宗鉉坐左承旨徐瀅修坐右承旨金履成坐直左副承旨尹行任內閣直右副承旨洪義浩坐直同副承旨白師謹牌不進注書徐有聞仕直一員未差假注書李海隣仕事變假注書李重蓮仕
정조 14년
徐瀅修啓曰大司憲李致中呈辭執義宋銓掌令李錫夏持平李基恒未肅拜掌令閔彝顯持平李日運在外監察茶時之意敢啓傳曰知道
정조 14년
徐瀅修啓曰同副承旨白師謹今日不爲仕進卽爲牌招何如傳曰允
정조 14년
徐瀅修啓曰來十一日輪對日次矣敢稟傳曰爲之
정조 14년
傳于徐瀅修曰禮房承旨馳詣明陵奉審摘奸局內諸陵一體奉審以來
정조 14년
傳于徐瀅修曰左副承旨入侍
정조 14년
傳于洪義浩曰守令有闕之代令該曹口專差出
정조 14년
吏曹口傳政事以沈鑏爲吉州牧使趙希鎭爲尼城縣監
정조 14년
傳于徐瀅修曰推考房承旨入侍
정조 14년
洪義浩以備邊司言啓曰頃因傳敎北道忠順衛納錢數爻用處緊漫及自本道可以從便給代與否論理狀聞之意分付矣卽見咸鏡監司李秉模狀啓則枚擧南兵使李文德北兵使李潤慶牒呈以爲南兵營則康熙乙卯出身子孫竝屬忠順衛每名米十斗太五斗收捧以爲將士支放之需次次除減今爲一兩錢旣非賤役又是歇役雖不隨闕充定亦有自願而入原無定額目今出身子支納錢者合爲五百八十九名今有從便給代之敎而本營每年捧入不足於當年例下則破此補被非所可論而本營與本府分供之後三衙門耗田米一百石逐年劃給以補營需或援此例加劃以補不足未知何如云北兵營則乾隆丁卯改軍制後更無忠順衛名色出身子支入於將校者立番之外無他身役之徵納云而臣營所屬忠順衛康熙乙卯以後或以米太或以布疋徵捧乾隆己未爲始每名錢一兩五錢收捧以補軍需而出身子支見存者不過爲百餘名減此所捧別無加損給代一款不必擧論而南兵營所捧之數至於五百餘金不可不給代三衙門耗條當此穀簿耗縮之時年年劃給實爲重難他無措手之處而南關出身子支許免軍役入屬忠順衛者蓋以納錢則少而名色亦異故也今若許其子婿弟姪之竝屬閑遊則均是良民得無太逸偏若之歎乎令廟堂稟處爲請矣北道忠順衛納錢數爻給代便否狀聞稟處之命寔出於一視西北激勸武技之聖意而蓋此南關出身子支本以通同軍役之良民許屬忠順衛之後諸凡軍役竝皆頉免而名色旣異於賤役納錢最小於他役故雖不自官而充定亦有渠輩之願屬者則此爲良役中歇役亦可推知今若革罷而給代竝屬閑遊則凡他良民較諸此輩非但苦逸之大偏當初設施之本意專爲將士支放之緊需則到今革罷有難遽議雖以給代言之本道穀簿自來不敷每年五百餘金之以穀充代實無其路於此於彼掣礙多端旣不可以革罷又不可以給代則勢將仍舊之外恐無他策南兵營所捧忠順衛錢給代一款今姑置之似合事宜南兵營忠順衛使之仍舊則監營忠順衛亦不必革罷而但南兵營則每名附捧旣是一兩監營則乃爲一兩五錢監營之加捧五錢雖未知其委折之如何一道之內事涉斑駁此後則依南兵營例以每名一兩定式收捧之意分付何如傳曰允